
Tisztelt Képviselő-testület!

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/I. § (1) bekezdése alapján a városi önkormányzat a közművelődési alapszolgáltatások folyamatos hozzáférhetősége érdekében közművelődési intézményt biztosít. Ugyanezen paragrafus (4) bekezdés b) pontja szerint pedig jóváhagyja az általa fenntartott közművelődési intézmény éves munkatervét.
A közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII. 9.) EMMI rendelet 3. §-a alapján a feladatellátó az általa nyújtott közművelődési alapszolgáltatás megszervezéséhez éves szolgáltatási tervet készít a tárgyév március 1-jéig. A feladatellátó az éves szolgáltatási tervet a feladatellátás helyén, továbbá a közművelődési intézményben vagy a közösségi színtérben, illetve a helyben szokásos módon közzéteszi legkésőbb a fenntartói jóváhagyást követő 15 napon belül.

Közművelődési intézmény esetében az éves szolgáltatási terv a közművelődési intézmény éves munkatervének részét képezi.

A helyi közművelődésről szóló 10/2020. (VIII. 28.) önkormányzati rendelet 4. § (1) bekezdése szerint az önkormányzat közművelődési feladatainak ellátásáról a Wass Albert Művelődési Központ és Könyvtár (a továbbiakban: WAMKK) elnevezésű intézmény fenntartásával gondoskodik. Az önkormányzat évente programnaptárt állít össze a településen ismertté váló kezdeményezések összehangolására. A rendezvénynaptár elkészítésében a WAMKK működik közre.

Kérem ennek alapján a Wass Albert Művelődési Központ és Könyvtár által a 2024. évre előterjesztett éves közművelődési munkaterv, illetve szolgáltatási terv, valamint rendezvénynaptár szíves megtárgyalását és jóváhagyását. 
…/2024. (I. 25.) ÖKT határozati javaslat

Sülysáp Város Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/I. § (4) bek. b) pontja, a 20/2018. (VII. 9.) EMMI rendelet 3. §-a, valamint a 10/2020. (VIII. 28.) önkormányzati rendelet 4. § (1) bekezdése alapján 

1./ a Wass Albert Művelődési Központ és Könyvtár 2024. évi közművelődési munkatervét, szolgáltatási tervét és rendezvénynaptárát elfogadja;

2./ felkéri az intézményvezetőt, hogy gondoskodjon a szolgáltatási terv és a rendezvénynaptár helyben szokásos módon való közzétételéről.  

Határidő: azonnal
Felelős: polgármester, intézményvezető
Sülysáp, 2024. január 18.

